Amur

Amur ( Амур,  黑龙江 Hēilóng Jiāng) je 2824 kilometrow dołha wulkorěka we wuchodnej Aziji, kiž wuliwa so do sewjerneho Pacifika. Běži přez sewjerowuchodny dźěl Chinskeje a sibirske regiony Zabajkalska, Chabarowsk, oblasć Amur a Židowsku awtonomnu oblasć w Ruskej.

Mjeno Amur pochadźa wot ewenskeho słowa Tamur, kiž woznamjenja „wulka rěka“. Chinske mjeno Hēilóng Jiāng ma woznam „rěka čorneho zmija“.

Amur nastanje při chinsko-ruskej hranicy z rěkow Arguna a Šilki a je wottam hač k morju něhdźe tak dołhi kaž Dunaj. Ličimy-li pak přitok Argun a jeho žórlicu Kerulen k tomu, je rěka z wjace hač 5000 kilometrami sedma najdlěša na swěće. Amur tworja wot lěta 1858 na něhdźe 2000 kilometrach hranicu mjez Ruskej a Chinskej a ma přitočnišćo wot nimale 1,9 milionow km², potajkim pjeć króć wjetše hač Němska.

Před Chabarowskom, najwjetšim městom nad Amurom, wuliwa so wotprawa rěka Ussuri. Wottam běži Amur hač k morju přez ruski teritorij. Někotre kilometry wuchodnje města Nikolajewska wuliwa so rěka do Tatarskeho přeliwa, kiž zwjazuje Ochotske z Japanskim morjom. Napřećo wuliwej nadeńdźe so sewjerny kónc kupy Sachalin.

 Wotkaz 

Kategorija:Rěka w Ruskej
Kategorija:Rěka w Chinje
Kategorija:Přitočnišćo Pacifiskeho oceana
Kategorija:Rěka w Aziji
Kategorija:Region Chabarowsk
Kategorija:Oblasć Amur
Kategorija:Židowska awtonomna oblasć
Kategorija:Region Zabajkalska
Kategorija:Pomjezna rěka